Darya Varfolomeyeva

Darya Dmitriyevna Varfolomeyeva (; ) — rus əsilli alman bədii gimnastı, fərdi çoxnövçülük üzrə Olimpiya çempionu (2024), altıqat dünya çempionu, ikiqat Avropa çempionu.
 Həyatı 
Darya Dmitriyevna Varfolomeyeva 4 noyabr 2006-cı ildə Barnaulda Dmitri və Tatyana Varfolomeyevlərin ailəsində dünyaya göz açıb. Onun ana tərəfdən babası etnik almandır. Daryanın Aleksandr adlı böyük qardaşı da var. Daryanın anası Tatyana da bədii gimnastika ilə məşğul olub və 16-18 yaşlarında Almaniyada yaşayıb, atası tərəfdən etnik alman olduğu üçün  Almaniya vətəndaşlığını alıb. Daha sonra Rusiyaya qayıdan Tatyana idman ustalığına namizəd adını alıb və qızı Daryanı dünyaya gətirib. Darya on iki yaşına çatanda, bədii gimnastikada daha da irəliyə getməsi məqsədi ilə valideynləri olmadan və alman dilini bilmədən Fellbax şəhərindəki idmançılar üçün internat məktəbinə göndərildi.

Hal-hazırda bütün Varfolomeyevlər ailəsi Almaniyada yaşayır.

 İdman karyerası 
 Erkən illəri 
Darya gimnastika ilə üç yaşından məşğul olmağa başlayıb. 2018-ci ildə Darya Varfolomeyeva Yuliya Raskinanın rəhbərliyi altında təlim keçmək üçün Rusiyadan Almaniyaya köçüb.
 Gənclik karyerası 
2019-cu ildə Moskvada keçirilən yeniyetmələr arasında dünya çempionatında Varfolomeyeva 15-ci yeri tutaraq klublar arasında finala vəsiqə qazana bilməyib.
 Sonrakı dövr 
Darya, böyüklər kateqoriyasında debütünü 2022-ci ildə Daşkənddə keçirilən Dünya Kubokunda edib və burada çoxnövçülükdə bürünc medal qazanıb. O, halqa ilə finalda bürünc, top və lentlə yarışlarda iki gümüş medal qazanıb, gürzlərlə yarışda isə 4-cü yeri tutub.

Pamplonada keçirilən Dünya Çağırış Kubokunda iştirak edərək, burada çoxnövçülükdə 4-cü yeri tutub. O, top və lentlə finalda iki qızıl medal qazanıb, klublar arasında finalda 4-cü olub. Portiman Çağırış Kubokunda o, çoxnövçülükdə gümüş medal qazanıb. Finalda isə daha üç medal: top və gürzlə iki qızıl, halqa ilə bir gümüş medal qazanıb. İyun ayında Təl-Əvivdə keçirilən Avropa çempionatında iştirak edərək, top və gürzlərlə finalda iki bürünc medal qazanıb. Avqustun sonunda isə o, Kluj-Napokada keçirilən Dünya Kubokunda iştirak edərək çoxnövçülükdə 6-cı, topla və gürzlərlə yarışda isə 4-cü yeri tutub.

2022-ci ildə Almaniyanı Sofiyada keçirilən Dünya çempionatında təmsil edərək, klublar arasında finalda qızıl, çoxnövçülükdə, komanda yarışında və top finalında gümüş, halqa yarışında isə bürünc medal qazanıb.

2023-cü il Dünya çempionatında o, bütün fərdi yarışlarda dörd qızıl medal qazanıb, fərdi çoxnövçülükdə qalib gəlib, həmçinin Almaniya komandasının tərkibində komanda yarışında ikinci olub.

2024-cü ildə Parisdə keçirilən Olimpiya Oyunlarında Darya fərdi çoxnövçülükdə dörd növdə ən yaxşı çıxışçı olaraq, 142,850 balla qalib gəlib. O, Almaniyaya 2024-cü il Olimpiya Oyunlarında 11-ci qızıl medalını və tarixdə bədii gimnastika üzrə ilk qızıl medalını gətirib.

2024-cü ilin dekabrında Almaniyada "İlin idmançısı" elan edilib.

 İstinadlar 

Kateqoriya:Olimpiya qızıl medalına sahib Almaniya idmançıları
Kateqoriya:Olimpiya qızıl medalına sahib Almaniya idmançıları
Kateqoriya:2024 Yay Olimpiya Oyunlarında gimnastlar
Kateqoriya:Bədii gimnastika üzrə Avropa çempionları
Kateqoriya:Almaniya olimpiya idmançıları
Kateqoriya:İdmançılar 2024 Yay Olimpiya Oyunlarında
Kateqoriya:2024 Yay Olimpiya Oyunları çempionları
Kateqoriya:Olimpiya medallı gimnastlar